google/wiki40b huggingface dataset:
Αντώνιος Γκύντερ του Όλντενμπουρκ & Ντέλμενχορστ

Βιογραφία

Γεννήθηκε στο Όλντενμπουρκ και ήταν ο μόνος (επιζήσας) γιος του Αντωνίου Α΄ κόμη του Όλντενμπουρκ και της Ελισάβετ, κόρης του Γκύντερ Μ΄ κόμη του Σβάρτσμπουρκ. 
Το 1603 διαδέχθηκε τον πατέρα του. Το 1647 διαδέχθηκε τον άτεκνο εξάδελφό του Χριστιανό (γιο του Αντωνίου Β΄) στην κομητεία του Ντέλμενχορστ. Ο Σ. Μπάρινκ-Γκούλτ, στο βιβλίο του Περίεργα έθιμα που επέζησαν ως τις ημέρες μας (π. 1900), αναφέρει ότι όταν κατά τη θεμελίωση ενός αναχώματος οι εργάτες ζήτησαν να θάψουν ένα μωρό, ο κόμης τους απέτρεψε και τους καταδίκασε.
Απεβίωσε το 1667 σε ηλικία 84 ετών στο Ράστεντε, άτεκνος. Ήταν ο τελευταίος άρρην απόγονος του κλάδου του. Οι κτήσεις του επέστρεψαν στο στέμμα: κληρονομήθηκαν από τον Φρειδερίκος Γ΄ της Δανίας, γιο του 4ου εξαδέλφου του, που ανήκε στον πρεσβύτερο κλάδο του Οίκου.
Στο Όλντενμπουρκ υπάρχει μία οικία εμπόρων καπνού, που έχει στην πρόσοψή της προσωπογραφία του. Το ιστορικό κτήριο ονομάζεται οικία του κόμη Αντωνίου-Γκύντερ· κατασκευάστηκε το 1682 και επανασχεδιάστηκε το 1894 σε νεο-Αναγεννησιακό ρυθμό.

Οικογένεια

Νυμφεύτηκε τη Σοφία-Αικατερίνη, κόρη του Αλεξάνδρου δούκα του Σλέσβιχ-Χόλσταϊν-Ζόντερμπουρκ· δεν απέκτησαν απογόνους.
Υπάτη

Ιστορία

Τον Μάιο του 1821, οι οπλαρχηγοί Δήμος Σκαλτσάς (ή Σκαλτσοδήμος), Γιάννης Γκούρας και Αντρίτσος Σαφάκας κατέλαβαν τη θέση Αετός με σκοπό χτυπήσουν τους Τούρκους στην Υπάτη, κυκλώθηκαν όμως με τους άντρες τους από 1500 Τουρκαλβανούς και αναγκάστηκαν να υποχωρήσουν. Στις 2 Απριλίου του 1822, ο Σκαλτσοδήμος μαζί με τους Σαφάκα, Δυοβουνιώτη και Μήτσο Κοντογιάννη νίκησε τον Δράμαλη σε μάχη που έγινε στην ευρύτερη περιοχή της Υπάτης.
Η πόλη υπέστη δεινά κατά τη διάρκεια της κατοχής του Άξονα : 16 κάτοικοι δολοφονήθηκαν ως αντίποινα για το σαμποτάζ του Γοργοποτάμου το 1942, ενώ στις 17 Ιουνίου 1944,ημέρα Σάββατο, οι Γερμανοί την περικύκλωσαν και στη συνέχεια εκτελέστηκαν 28 άνθρωποι και κάηκαν 375 από 400 κτίρια. Στην είσοδο του χωριού από την πλευρά της Λαμίας έχει ανεγερθεί σχετικό μνημείο, ενώ έχει ανακηρυχθεί Μαρτυρική Πόλη.
Κορράδος Α΄ της Βυρτεμβέργης

Βιογραφία

Ήταν γιος του ευγενούς φον Μπόιτελσμπαχ και πιθανώς απόγονος του Κορράδου Α΄ των Σαλίων δούκα της Καρινθίας. Ο αδελφός του Μπρούνο φον Μπόιτελσμπαχ (1105-1120) ήταν βοηθός ηγούμενος (prior) στο αββαείο του Χίρσαου.
Περί το 1083 έκτισε το κάστρο Βίρτεμμπερκ, πλησίον της Στουτγάρδης. Εγκαταστάθηκε εκεί και ονόμασε τον εαυτό του από το κάστρο. Το 1089-92 οι Κούνο και Λιούτολτ κόμητες φον Άχαμ υπέγραψαν Συμφωνία στο Μπέμπφλινγκερ με τον Βέρνερ κόμη φον Γκρύνινγκεν και ο Κορράδος Α΄ υπέγραψε ως μάρτυρας με τον νέο του όνομα. Το 1092 στο Ουλμ υπέγραψε ως μάρτυρας για τη μεταφορά ιδιοκτησίας στο αββαείο του Άλλερχαϊλινγκεν, κοντά στο Σάφχαουζεν. Αυτές είναι οι πρώτες φορές που αναφέρεται σε πλήρες έγγραφο. Και στις δύο περιπτώσεις εμφανίζεται στενά συνδεδεμένος με εχθρoύς του Ερρίκου Δ΄ της Γερμανίας.
Ζήτησε τον καθαγιασμό του παρεκκλησίου του κάστρου του από τον επίσκοπο της Βορμς, εχθρό του Ερρίκου Δ΄ και όχι από τον επίσκοπο της Κωνσταντίας, στην περιοχή του οποίου ήταν το κάστρο. Η ενίσχυση με δωρεές που έκανε το 1080-87 στο αββαείο του Χίρσαου, φαίνεται στη Βίβλο Δωρεών της μονής, όπου αναφέρεται ως "ισχυρός άνδρας μεταξύ των Σουαβών".
Τον διαδέχθηκε ο γιος της αδελφής του Λούιτγκαρτ, ο Κορράδος Β΄ των Βέρινγκεν. Αυτός νυμφεύτηκε τη Χάντελβιχ και είχε τέκνα τον Λουδοβίκο Α΄ κόμη της Βυρτεμβέργης και τον Έμιχο.

Οικογένεια

Νυμφεύτηκε τη Βέρντρουτ.
Ηλίας Καπετανάκης

Βίος

Ο Ηλίας Καπετανάκης καταγόταν από τη Μάνη. Σπούδασε νομικά στην Αθήνα. Ασχολήθηκε με τη δημοσιογραφία και αρθρογραφούσε από τις στήλες της εφημερίδος Εθνικόν Πνεύμα. Το 1890 εργάστηκε ως υπουργικός γραμματέας. Μετά το 1900 εγκαθίσταται στην Καλαμάτα και τα τελευταία χρόνια της ζωής του αναλαμβάνει διάφορα αξιώματα.

Συγγραφικό έργο

Έγραψε τη σατιρική τρίπρακτη κωμωδία Γενικός γραμματεύς το 1893, τη Βεγγέρα και Το γεύμα του Παπή το 1901
Περιμετρική Οδός Πατρών

Περιγραφή

Έχει μήκος περίπου 20 χλμ. και διαθέτει κόμβους με εξόδους-εισόδους προς διάφορες περιοχές της πόλης της Πάτρας και της ευρύτερης περιοχής της. Τα δύο άκρα της βρίσκονται στο Μιντιλόγλι και το Ρίο. Στην απόσταση που διανύει η Περιμετρική υπάρχουν δύο λωρίδες ανά κατεύθυνση καθώς και Λωρίδα Έκτακτης Ανάγκης (Λ.Ε.Α.). Διαθέτει επίσης: διαχωριστική νησίδα ανάμεσα στις δύο κατευθύνσεις κυκλοφορίας, προστατευτικές μπάρες στις άκρες του δρόμου, οδική σήμανση, ηλεκτρονικούς πίνακες σχετικών πληροφοριών, πλήρη και επαρκή φωτισμό, τηλέφωνα ανάγκης, κλειστό κύκλωμα παρακολούθησης (κάμερες), και έργα υποδομής για την απομάκρυνση των όμβριων υδάτων. Επίσης, στο βόρειο τμήμα της διέρχεται από έξι σήραγγες (τούνελ) μετρίου και μικρού μήκους. 
Κατά περιοχές στον αυτοκινητόδρομο διαφέρει το μέγιστο επιτρεπόμενο όριο ταχύτητας των οχημάτων που κινούνται σε αυτόν, ωστόσο το μέγιστο όριο είναι τα 120 χιλιόμετρα.

Σκοπός

Βασικός σκοπός δημιουργίας της αποτέλεσε η ανάγκη της διευκόλυνσης των μετακινήσεων τόσο από και προς διάφορες περιοχές ή προάστια και περίχωρα της Πάτρας, που βρίσκονται μακριά μεταξύ τους, όσο και η παράκαμψη της πόλης της Πάτρας από διερχόμενα οχήματα στην περιοχή, ώστε να μην επιβαρύνεται με επιπλέον κυκλοφοριακό φόρτο το κέντρο και λεωφόροι της πόλης.

Μελλοντικά έργα

Προβλέπεται να κατασκευαστεί ανάμεσα στις σήραγγες «Γηροκομείο» και «Αρχαιολογικός» νέος κόμβος με προϋπολογισμό 12.950.000 ευρώ, στο ύψος του Χ.Υ.Τ.Α. Ξερόλακκας, με σκοπό να συνδέει την Ευρεία Παράκαμψη Πατρών με το αρκτικό τμήμα της Πάτρας. Μέσω συνδετήριας οδού με το τοπικό οδικό δίκτυο προβλέπεται η σύνδεση της Μικρής Περιμετρικής Πατρών με την Ευρεία Παράκαμψη Πατρών.
Ghost Whisperer

Kόψιμο-Ολοκλήρωση

Η σειρά μετά το κόψιμο από το CBS ήταν τελικά να συνεχιστεί και για έκτη σαιζόν από το ABC. Τελικά η σειρά δεν πήρε το πράσινο φως για έκτη σαιζόν. Είχαν συζητήσεις με το κανάλι ABC, μιας και η σειρά γυριζόταν σε συνεργασία με τα ABC studios, αλλά δεν δέχτηκαν να συνεχίσουν την σειρά.
Ρενέ του Ελμπέφ

Βιογραφία

Γεννήθηκε στη Ζουανβίλ και ήταν ο 6ος γιος του Κλαύδιου (Κλωντ) δούκα του Γκιζ και της Αντουανέτας των Βουρβόνων, κόρης του Φραγκίσκου κόμη του Βαντόμ. Αδέλφια του ήταν ο Φραγκίσκος του Γκιζ, ο Κάρολος καρδινάλιος της Λωρραίνης, ο Κλαύδιος του Ωμάλ, ο Λουδοβίκος Α΄ καρδινάλιος του Γκιζ και ο Φραγκίσκος, ιερέας των Ιωαννιτών ιπποτών. Αδελφές του ήταν η Μαρία του Γκιζ, η Λουίζα και άλλες δύο ηγούμενες σε αβαεία.
Υπηρέτησε ως πρεσβευτής της Γαλλίας στη Σκωτία και όταν η αδελφή του Μαρία, σύζυγος του Ιακώβου Ε' της Σκωτίας, απεβίωσε τον Ιούνιο του 1560, συνόδευσε 9 μήνες μετά το σώμα της στη Γαλλία για να ταφή εκεί. Ήταν προστάτης των Τεχνών και μαικήνας του συνθέτη Πιέρ Κλερώ της Λωρραίνης.
Journal of Applied Volcanology

To Journal of Applied Volcanology (= Ημερολόγιο Εφαρμοσμένης Ηφαιστειολογίας) είναι ένα επιστημονικό περιοδικό διεθνούς κυκλοφορίας που εκδίδεται στη Χαϊδελβέργη (Γερμανία) και που εστιάζεται σε θέματα ηφαιστειολογίας, δράσης των ηφαιστείων και των εξ αυτών επιπτώσεων προκειμένου να αμβλυνθούν οι κίνδυνοι.
Το εν λόγω περιοδικό αποτελεί μια ελεύθερη αλλά και ταχεία δημοσιογραφική πρόσβαση κυρίως των ηφαιστειολόγων για δημοσίευση ερευνών, εκθέσεων απόψεων ή σχολίων. Η δε ύλη του παρουσιάζεται με μια ολιστική άποψη μεταξύ του αντικειμένου και της κοινωνίας, περιλαμβάνοντας ερευνητικά θέματα για την κατανόηση των επιπτώσεων των εκρήξεων στις κοινότητες, νέες μέθοδοι για την ανάλυση και διαχείριση του κινδύνου, βελτίωση και ενίσχυση ετοιμότητας, αντιμετώπισης αλλά και αποκατάστασης από ηφαιστειακά γεγονότα. Επίσης περιλαμβάνει θέματα υγείας που σχετίζονται με την ηφαιστειακή δραστηριότητα, την κοινωνική προσαρμογή σε ηφαιστειακούς κινδύνους καθώς και την πολιτική της διαχείρισης των κινδύνων καταστροφών.
Μούμο (φυλή του Αφγανιστάν)

Οι Μούμο (επίσης γνωστοί ως Μουμάν, προηγουμένως γνωστοί επίσης ως Καφίρηδες του Μαντουγκάλ) είναι φυλή στο Αφγανιστάν, που ζει κυρίως στην κοιλάδα Μπασγκάλ, με επίκεντρο το χωριό Μπαγκαλγκρόμ. Η γλώσσα τους είναι η Μουμβίρι, διάλεκτος της γλώσσας Καμκαταβίρι.
Παναγιώτης Καραλής

Βιογραφικά στοιχεία

Γεννήθηκε στα Μεγάλα Καλύβια και σπούδασε ιατρική στο Πανεπιστήμιο Αθηνών.
Εξελέγη βουλευτής Τρικάλων στις εκλογές του 1923 και επανεξελέγη βουλευτής Τρικάλων σε αυτές του 1935.
Ο ταξιδιώτης και η μαργαρίτα

Ο ταξιδιώτης και η μαργαρίτα είναι ένα βιβλίο του Ευγένιου Τριβιζά που ανήκει στον τομέα της σύγχρονης λογοτεχνίας και απευθύνεται σε παιδιά και νέους. Εκδόθηκε το 1996 από τις εκδόσεις Πατάκη και ανήκει στη σειρά Συλλογή Κύκνοι.
Πρόκειται για μία σειρά από 13 ιστορίες με διαφορετικούς ήρωες και υπόθεση η κάθε μία. Η πρώτη ιστορία, Η κόρη του ήλιου, αφηγείται τον έρωτα μιας ηλιαχτίδας για έναν τροβαδούρο. Η επόμενη, Ο ταξιδιώτης και η μαργαρίτα, μιλάει για τις αμφιβολίες ενός ταξιδιώτη για το αν η μαργαρίτα του τον αγαπά ή αν σκέφτεται άλλον. Το δάκρυ της γοργόνας ακολουθεί τις περιπέτειες μιας πανέμορφης γοργόνας στην προσπάθειά της να ξεφύγει από το τέρας του βυθού. Η τέταρτη ιστορία, Το δάκρυ της Αλίνας, εκτυλίσσεται γύρω από ένα μικρό κεράκι γενεθλίων. Έπειτα, στη Νεράιδα της λεύκας, ένας πρίγκιπας αθετεί τις υποσχέσεις του για αιώνια αγάπη σε μία Νεράιδα. Το βουβό φα, ακολουθεί τη «ζωή» ενός πιάνου, του οποίου ένα πλήκτρο ερωτεύεται ένα δαχτυλάκι. Η έβδομη ιστορία, Η σκιά του φεγγαριού, αφηγείται τη ζήλεια που νιώθει το φεγγάρι όταν ένα ρυάκι ερωτεύεται τον ήλιο. Στον Λυπημένο πρίγκιπα, μία κοπέλα θυσιάζεται γι' αυτόν που αγαπάει. Την μαγεία του βυθού περιγράφει Το φιλί της αυγής. Στη δέκατη ιστορία, Το παλάτι των πυγολαμπίδων, ένα σμήνος πυγολαμπίδες σώζουν τα καράβια από τα βράχια. Η καρδιά του ρόδου πρόκειται για ένα ματαιόδοξο τριαντάφυλλο που εκμεταλλεύεται την αγάπη που του προσφέρουν. Ένα Αγγελούδι του χιονιού είναι το αγοράκι αυτής της ιστορίας που μάχεται με το κρύο του χειμώνα. Τέλος, Το παραμύθι της βροχής, ακολουθεί ένα συννεφάκι που θυσιάζεται για το πολυαγαπημένο του λουλούδι.
Εκλογές στην Τουρκική Δημοκρατία της Βόρειας Κύπρου

Στην μη αναγνωρισμένη διεθνώς Τουρκική Δημοκρατία της Βόρειας Κύπρου διεξάγονται εκλογές για πρόεδρο και για βουλή. Το 1985 υιοθετήθηκε Σύνταγμα. Η θητεία του προέδρου  που αναδεικνύεται με εκλογές είναι 5ετής. Η Συνέλευση της Δημοκρατίας της Βορείου Κύπρου ( Cumhuriyet Meclisi) αριθμεί 50 μέλη, τα οποία εκλέγονται για θητεία 5 ετών. Επιτρέπεται η ίδρυση πολλών κομμάτων.

2015

Στις προεδρικές εκλογές, που διενεργήθηκαν στις 18 και 26 Απριλίου 2015 ο Μουσταφά Ακιντζί αναδείχθηκε νικητής με ποσοστό 60,52% έναντι 39,48% για τον έως τότε πρόεδρο, Ντερβίς Έρογλου, ο οποίος έλαβε ποσοστό 42,8% των ψήφων. Ο Έρογλου ορκίστηκε πρόεδρος στις 23 Απριλίου 2010.
Σύμφωνα με τον Τσενγκίζ Ακτάρ, ειδικό επί των θεμάτων της Ευρωπαϊκής Ένωσης στην Κωνσταντινούπολη, "ο Έρογλου έχει ισχυρή προσωπικότητα ικανή να οδηγήσει σε αποτυχία τις όποιες διαπραγματεύσεις για επίλυση του Κυπριακού Ζητήματος, ενώ οι πολύ καλές του σχέσεις με την Στρατιωτική Ηγεσία της Άγκυρας δεν βοηθά ιδιαιτέρως την κατάσταση". Από την πλευρά του, ο Αλεξάντερ Ντάουνερ, εκπρόσωπος του ΟΗΕ στο νησί προειδοποίησε και τις δύο πλευρές για "μαύρο μέλλον" σε περίπτωση αποτυχίας των διαπραγματεύσεων, πιέζοντας, ταυτόχρονα, τους δύο ηγέτες να εντείνουν τις μεταξύ τους επαφές.

2018

Στις βουλευτικές εκλογές που έγιναν στην μη αναγνωρισμένη διεθνώς ΤΔΒΚ στις 7 Ιανουαρίου 2018 εξελέγησαν τα 50 μέλη της Συνέλευσης της Δημοκρατίας για πενταετή θητεία. Έπειτα από τις εκλογές, σχηματίστηκε νέα κυβέρνηση συνασπισμού με τη συμμετοχή του CTP (έλαβε 12 έδρες), του Λαϊκού Κόμματος (9 έδρες), του Κόμματος Κοινοτικής Δημοκρατίας (3 έδρες) και του Δημοκρατικού Κόμματος (3 έδρες), με τον αρχηγό του  CTP  Τουφάν Ερχουρμάν να γίνεται πρωθυπουργός. Το Κόμμα Εθνικής Ενότητας κέρδισε τις 21 έδρες και το Κόμμα Αναγέννησης περιορίστηκε στις 2 έδρες. Η προσέλευση στις κάλπες ήταν 66,2%.
Λεοπόλδος του Άνχαλτ

Βιογραφία

Ήταν ο πρωτότοκος γιος του Φρειδερίκου Α΄ δούκα του Άνχαλτ και της Αντουανέττας των Βέττιν, κόρης του Εδουάρδου πρίγκιπα της Σαξονίας-Άλτενμπουρκ.
Το 1886 απεβίωσε στις Κάννες της Γαλλίας σε ηλικία 31 ετών, χωρίς άρρενες απογόνους.
Μανδάτωρ

Ετυμολογία

Η λέξη προέρχεται από το λατινικό mandator=ο εντελλόμενός τι (εκ του mandatum=μήνυμα, παραγγελία, πβλ. το ιταλικό mandato, το γαλλικό mandat και mandataire κ.τ.λ.) Αυτή είναι και η προέλευση της λέξης της νέας ελληνικής μαντάτο=διαταγή, προμήνυμα, μήνυμα, παραγγελία, είδηση.
Cool TV

Στην αρχή

Αρχικά το Cool TV είχε στόχο το κοινό των 15-29 αστικών νέων που αγαπούν τη μουσική, τους εξωτερικούς συνεργάτες, τα ρούχα, το μοντέρνο τρόπο ζωής και την υπερβολή. Το κανάλι ξεκίνησε το 1995 ως A3 TV, αλλά άλλαξε το όνομά του σε Msat το 1997. Μέχρι τις 5 Οκτωβρίου 1999, το κανάλι έκλεισε αφού αφαιρέθηκε από πειρατικά αντίγραφα. Το κανάλι ανακαινίστηκε αργότερα στις 15 Σεπτεμβρίου 2003 ως m+, αλλά ένα χρόνο αργότερα άλλαξε το όνομά του σε Cool TV στις 4 Σεπτεμβρίου 2004 και είναι διαθέσιμο σε 2,5 εκατομμύρια νοικοκυριά. Το κανάλι είναι σε ένα 24/7 χρονοδιάγραμμα εκπομπής, με στόχο το κοινό όχι μόνο κατά τη διάρκεια της ημέρας, καθώς και κατά τη διάρκεια της νύχτας. Το Cool TV έκανε αρχικά επαναλήψεις των σειρών του RTL Klub καθώς και σειρές στόχευσης της σημερινής νεολαίας. Αυτά περιλαμβάνουν τις σειρές: South Park, Παντρεμένος...με τα παιδιά (Egy rendes Rem család), 24, Σύζυγοι ποδοσφαιριστών (Futbalista feleségek), The L Word (L), Queer ως Λαογραφικό (Α fiúk ένα klubból), Η Μονάδα (Az egység ), Dead Like Me (Χαλάλι hullák), Weeds (Spangli), Δέρματα (δέρματα) και Desperate Housewives (Született feleségek).
Το 2007, το Cool TV ξεκίνησε μια σειρά από επίκαιρες παραστάσεις που παράγονται από το κανάλι, όπως το Cool ζωντανή και δροσερή νύχτα που χαρακτηρίζει νεότερους οικοδεσπότες του Cool TV η του RTL Klub. Σήμερα αυτές οι εκπομπές λόγου ακυρωθεί.
Το 2009, το Cool TV αγόρασε τα δικαιώματα της επιτυχής ουγγρικής έκδοσης του Ποιανού γραμμή είναι ούτως ή άλλως;.

Παρόν

Από τις 30 Αυγούστου 2010 το Cool TV άλλαξε εικόνα και μετονομάστηκε. Από τότε το κανάλι είναι στον αέρα ως επί το πλείστον κανάλι εκπομπών εγκλημάτων, όπως το franchise του CSI, το Bones, το Castle, to Cobra 11, to The Mentalist κ.λπ. Η κίνηση ήταν επιτυχής διότι από τον Ιούλιο του 2012, το Cool TV είναι το 3η μεγαλύτερο Ουγγρικό τηλεοπτικό κανάλι, νικώντας τον κύριο ανταγωνιστή του, το Viasat 3.
Κωνσταντίνος Ι΄ Δούκας

Άνοδος στον θρόνο

Με έντονο ενδιαφέρον στις φιλοσοφικές και θεολογικές αναζητήσεις ανέβηκε ψηλά στην Βυζαντινή ιεραρχία όταν παντρεύτηκε την δεύτερη σύζυγο του Ευδοκία Μακρεμβολίτισσα, ανεψιά του πατριάρχη Μιχαήλ Α΄ Κηρουλάριου. Ο Κωνσταντίνος υποστήριξε τον νέο σφετεριστή αυτοκράτορα Ισαάκιο Α΄ Κομνηνό αλλά τάχτηκε σταδιακά ενάντια στις γραφειοκρατικές μεταρρυθμίσεις που έκανε. Ο Μιχαήλ Ψελλός έπεισε ωστόσο τον Ισαάκιο να ορίσει τον Νοέμβριο του 1059 διάδοχο του τον Κωνσταντίνο Ι΄. Ο Ισαάκιος παραιτήθηκε (24 Νοεμβρίου 1059) και ο Κωνσταντίνος Ι΄ Δούκας στέφθηκε νέος Βυζαντινός αυτοκράτορας. Ο νέος αυτοκράτορας έδωσε σύντομα εξουσία στους γιους του Μιχαήλ Ζ΄ και Κωνσταντίνο , διόρισε τον αδελφό του Ιωάννη Καίσαρα, ακολούθησε μία πολιτική υπέρ της ανακτορικής γραφειοκρατείας και της εκκλησίας.

Στρατιωτικές απώλειες

Υποτίμησε σοβαρά τις ικανότητες του στρατού με αποτέλεσμα να εξασθενήσουν σοβαρά οι ένοπλες δυνάμεις της αυτοκρατορίας, την ίδια εποχή που έκαναν επέλαση οι Σελτζούκοι και τα Τουρκομανικά Εμιράτα διαλύθηκε η Αρμενική πολιτοφυλακή 50.000 ανδρών. Ακύρωσε τις περισσότερες θετικές μεταρρυθμίσεις του Ισαάκιου Α΄, την διοίκηση του στρατού ανέλαβαν υψηλά αμοιβώμενοι αξιωματούχοι και η Γερουσία ήταν γεμάτη με οπαδούς του.
Η απόφαση του να αντικαταστήσει τους μόνιμους στρατιώτες του με μισθοφόρους και η άρνηση του να επισκευάσει τις ορεινές οχυρώσεις τον έκαναν αντιδημοφιλή στους παλιούς οπαδούς του Ισαάκιου που επιχείρησαν να τον δολοφονήσουν (1061). Η απόφαση του να ανεβάσει τους φόρους για να πληρώσει τον στρατό μεγάλωσε περισσότερο το μίσος απέναντι του. 
Ο Κωνσταντίνος Ι΄ Δούκας έχασε το μεγαλύτερο μέρος από το Κατεπανάτο της Ιταλίας από τους Νορμανδούς που επιτέθηκαν υπό την ηγεσία του Ροβέρτου Γυισκάρδου, στην αυτοκρατορία παρέμεινε μόνο η περιοχή γύρω από το Μπάρι. Ο Κωνσταντίνος έδειξε ωστόσο έντονο ενδιαφέρον να διατηρήσει την Απουλία και διόρισε τέσσερις Κατεπάνω : Μεριάρχης, Μαρούλης, Συριανός, and Μιχαήλ Μαυρίκας. Δέχτηκε συνεχείς επιδρομές από τον Αλπ Αρσλάν στην Μικρά Ασία (1064) και έχασε την πρωτεύουσα της Αρμενίας, οι Ογούζοι Τούρκοι επιτέθηκαν στα Βαλκάνια (1065) και οι Ούγγροι κατέκτησαν το Βελιγράδι. Την εποχή που ανέβηκε στον θρόνο ήταν ήδη γέρος και βαριά άρρωστος, πέθανε στις 22 Μαίου 1067, η τελευταίες του πράξεις ήταν να ορίσει διαδόχους τους γιους του και να βάλει την σύζυγο του Ευδοκία Μακρεμβολίτισσα να πάρει όρκο ότι δεν θα ξαναπαντρευτεί.

Νομίσματα

Στην εποχή του κόπηκαν χρυσά ιστάμενα, χρυσά τεταρτηρά, αργυρά των 2/3 ή του 1/3 του μιλιαρησίου και χάλκινες φόλλεις.
Βάμμα ηλιοτροπίου

Ιστορία

Το ηλιοτρόπιο χρησιμοποιήθηκε για πρώτη φορά περίπου το 1300 μ.Χ. από τον Ισπανό αλχημιστή Αρνάλντο ντε Βίλλα Νόβα (Arnaldus de Villa Nova, 1235–1311). Από το 16ο αιώνα και μετά, η μπλε χρωστική εξαγόταν από κάποια είδη λειχηνών, ειδικά στην Ολλανδία. Το όνομα litmus προέρχεται από την αρχαία Σκανδιναυική λέξη για τα έγχρωμα βρύα. Στις τιτλοδοτήσεις, και ειδικότερα στον προσδιορισμό του καλίου, χρησιμοποιήθηκε για πρώτη φορά από τον Lewis

Παρασκευή - Χρήσεις

Από τις λειχήνες, το ηλιοτρόπιο εξάγεται με κατεργασία με αμμωνία, ποτάσα και ασβέστη και με την παρουσία αέρα παράγονται τα διάφορα χρωμοφόρα συστατικά του ηλιοτροπίου. Το 1840, το ηλιοτρόπιο διαχωρίστηκε εν μέρει σε σειρά ουσιών που ονομάζονται ερυθρολείνη, αζολιτμίνη, σπανιολιτμίνη κλπ.
Για την παρασκευή εργαστηριακού βάμματος ηλιοτροπίου 4 % w/v, διαλύονται 4 g σκόνης ηλιοτροπίου σε 100 mL νερού. 
Η κυριότερη χρήση του βάμματος ηλιοτροπίου αλλά και του χαρτιού είναι οι δοκιμές οξύτητας και αλκαλικότητας (litmus test). Υγρό χαρτί ηλιοτροπίου μπορεί να χρησιμοποιηθεί επίσης σε δοκιμές υδατοδιαλυτών αερίων : το αέριο διαλύεται στο νερό και το διάλυμα χρωματίζει το χαρτί. Έτσι, για παράδειγμα, η αέρια αμμωνία, που είναι βάση, χρωματίζει κόκκινο το μπλε χαρτί ηλιοτροπίου.   
Κι άλλες όμως χημικές αντιδράσεις, εκτός από αυτές μεταξύ οξέων-βάσεων μπορούν να προκαλέσουν αλλαγή του χρώματος στο χαρτί ηλιοτροπίου.  Για παράδειγμα, το αέριο χλώριο μετατρέπει σε άσπρο το μπλε χαρτί ηλιοτροπίου. Η αντίδραση αυτή είναι μη αναστρέψιμη και, συνεπώς, το χαρτί ηλιοτροπίου  δεν ενεργεί ως δείκτης σ' αυτή την περίπτωση.

Τοξικότητα - Προφυλάξεις

Παρόλο που δεν υπάρχουν ακριβή στοιχεία για την τοξικότητα του βάμματος ηλιοτροπίου και τα αραιά διαλύματά του (< 1% w/v) δεν είναι τοξικά, το διάλυμα πρέπει να θεωρηθεί επικίνδυνο σε περίπτωση επαφής με το δέρμα (ερεθιστικό), επαφής με τα μάτια (ερεθιστικό), κατάποσης, εισπνοής. Το διάλυμα δεν είναι εύφλεκτο, αλλά όταν αποσυντίθεται εκλύονται οξείδια του άνθρακα από την καύση των οργανικών ουσιών που περιέχονται.
Κυπριακές προεδρικές εκλογές 1993

Εκλογικό σύστημα

Η ανάδειξη Προέδρου της Κυπριακής Δημοκρατίας γίνεται μέσω άμεσης, καθολικής και μυστικής ψηφοφορίας κάθε πέντε χρόνια. Πρόεδρος εκλέγεται όποιος από τους υποψηφίους συγκεντρώσει περισσότερο από το 50% των ψήφων. Εάν κανείς από τους υποψηφίους δεν συγκεντρώσει τον απαιτούμενο αριθμό ψήφων, η ψηφοφορία επαναλαμβάνεται μετά από μία εβδομάδα, μεταξύ των δύο επικρατέστερων υποψηφίων του πρώτου γύρου. Πρόεδρος εκλέγεται ο υποψήφιος που θα λάβει την πλειοψηφία των έγκυρων ψήφων.

Γιώργος Βασιλείου

Ο απερχόμενος Πρόεδρος της Κυπριακής Δημοκρατίας, Γιώργος Βασιλείου εξελέγη πρώτη φορά στη θέση αυτή το 1988, ως ανεξάρτητος υποστηριζόμενος από το Α.Κ.Ε.Λ.. Έθεσε υποψηφιότητα για δεύτερη φορά, πάλι με τη στήριξη του Α.Κ.Ε.Λ.. Κατά την προεκλογική περίοδο υποστήριξε τη Δέσμη ιδεών Γκάλι, σχέδιο λύσης του Κυπριακού, που είχε εκπονηθεί κατά τη διάρκεια της περιόδου διακυβέρνησης του ιδίου.

Γλαύκος Κληρίδης

Ο Γλαύκος Κληρίδης, πρόεδρος και βουλευτής του Δημοκρατικού Συναγερμού και πρώην Πρόεδρος της Βουλής των Αντιπροσώπων, είχε θέσει υποψηφιότητα στις δύο προηγούμενες προεδρικές εκλογές, το 1983 και το 1988. Ωστόσο, είχε ηττηθεί και στις δύο εκλογικές αναμετρήσεις. Κατά την προεκλογική περίοδο υποστήριξε με διαφοροποιήσεις τη Δέσμη ιδεών Γκάλι.

Πασχάλης Πασχαλίδης

Ο Πασχάλης Πασχαλίδης, προερχόμενος εκτός πολιτικής, ήταν Πρόεδρος της Ελληνικής Μεταλλευτικής Εταιρείας και είχε διατελέσει Υπουργός Εμπορίου και Βιομηχανίας στην πρώτη κυβέρνηση του Αρχιεπισκόπου Μακαρίου το 1959. Κατήλθε ως ανεξάρτητος υποψήφιος, έχοντας όμως την υποστήριξη του Δημοκρατικού Κόμματος και της Ε.Δ.Ε.Κ.. Ήταν κατηγορηματικά αντίθετος με όσα προέβλεπε η Δέσμη ιδεών Γκάλι.

Άλλοι

Άλλοι υποψήφιοι ήταν ο δημοσιογράφος και σκιτσογράφος Γιώργος Μαυρογένης και ο Γιαννάκης Ταλιώτης. Και οι δύο κατέβηκαν ως ανεξάρτητες υποψηφιότητες.

Μετέπειτα εξελίξεις

Η Κυβέρνηση Κληρίδη που σχηματίστηκε ήταν κυβέρνηση συνασπισμού, μεταξύ Δημοκρατικού Συναγερμού και Δημοκρατικού Κόμματος, με κάθε κόμμα να παίρνει από πέντε υπουργεία. Το κύριο χαρακτηριστικό μετά την εκλογή Κληρίδη στην προεδρία ήταν η βελτίωση των σχέσεων Αθήνας και Λευκωσίας, που είχαν ατονήσει επί προεδρίας Σπύρου Κυπριανού.
Η θητεία Κληρίδη σημαδεύτηκε από τη λεγόμενη πολιτική του «ενεργού ηφαιστείου» και την προσπάθεια ενίσχυσης της άμυνας με την αγορά των πυραύλων S-300, οι οποίοι λόγω των έντονων αντιδράσεων των Ηνωμένων Πολιτειών και άλλων χωρών αντικαταστάθηκαν από άλλους μικρότερου βεληνεκούς, ενώ οι S-300 εγκαταστάθηκαν τελικά στην Κρήτη.
Δοκιμασία

Η Δοκιμασία ήταν θεσμός του Αττικού δικαίου, που προέβλεπε να ελέγχεται ο κληρωθείς άρχοντας, στρατηγός, υποψήφιος βουλευτής και ο καθένας που διεκδικούσε δημόσιο αξίωμα, ενώπιον της βουλής για τις προηγούμενες πράξεις του και, αν δεν υπήρχε κάτι το επιλήψιμο στην ιδιωτική και δημόσια ζωή, τότε εκλέγονταν στην ανάλογη θέση.

Θεματολογία

Προτού αναλάβει κάθε αξιωματούχος, και όχι μόνο οι εννέα άρχοντες, τη δημόσια θέση για την οποία είχε κληρωθεί, περνούσε από δοκιμασίαν, έλεγχο δηλαδή από τη βουλή των πεντακοσίων και από το δικαστήριο, μετά τη θετική έκβαση της οποίας μπορούσε να εγκατασταθεί στο αξίωμά του. Η δοκιμασία αφορούσε το ήθος του προσώπου στη δημόσια και ιδιωτική ζωή του, την εκπλήρωση των υποχρεώσεων του προς την πόλη, τη γνησιότητα της καταγωγής του, ενώ κατά τη διαδικασία αυτή διατυπώνονταν, αν υπήρχαν, αντιρρήσεις των άλλων πολιτών για τον δοκιμαζόμενο.
δοκεῖ δέ μοι, ὦ βουλή, ἐν μὲν τοῖς ἄλλοις ἀγῶσι περὶ αὐτῶν μόνων τῶν κατηγορημένων

προσήκειν ἀπολογεῖσθαι, ἐν δὲ ταῖς δοκιμασίαις δίκαιον εἶναι παντὸς τοῦ βίου λόγον διδόναι.